Preasfințitul Părinte Paisie Sinaitul a oficiat duminică Sfânta Liturghie la Biserica „Domnița Bălașa” din Capitală și a vorbit despre femeile mironosițe, pe care le regăsim astăzi „în mulțimea de femei credincioase care tratează și veghează la căpătâiul bolnavilor în spitale sau în așezăminte de copii și de bătrâni, arătând dragostea și jertfelnicia lor față de toți cei aflați în suferință”.
În cuvânt, Episcopul vicar patriarhal a explicat textul evanghelic duminical, care le prezintă pe femeile mironosițe mergând la mormântul Mântuitorului pentru a îndeplini ritualul înmormântării.
Relatarea întâlnirii femeilor mironosițe cu îngerul la mormânt, a explicat Preasfinția Sa, „nu este consemnată pentru a elogia curajul lor, ci pentru a întări adevărul Învierii”.
Întrucât, a continuat ierarhul, „cei mai credibili mărturisitori ai Învierii nu pot fi decât cei care sunt mai puţin susceptibili, predispuși de a crede în ea, adică cei care credeau mai mult în faptul de neclintit al morţii lui Hristos”.
Cine ne va rostogoli nouă piatra de la ușa mormântului?
Făcând o paralelă cu textul evanghelic, Preasfinția Sa a explicat faptul că și noi „întâlnim de multe ori «pietre mari» ca, ca de mormânt, care ne blochează câteodată speranțele sau bucuriile, care ne răpesc entuziasmul și forța de a merge mai departe”.
„Sunt uneori pietre ale suferințelor cauzate de pierderea celor dragi, care lasă în suflete goluri ce nu pot fi umplute; sunt pietre ale eșecurilor, care ne împiedică să realizăm cele bune; sunt pietre ale temerilor noastre, care ne închid sau ne împiedică intențiile bune de a ne deschide spre aproapele cu generozitate și iubire”.
„Sunt ziduri ale egoismului și indiferenței, pe care le înălțăm uneori singuri; sunt pietre și fortificații întărite cu ură și violență de către popoare întregi sau de conducători lacomi și agresivi, care zădărnicesc năzuințele de pace prin cruzimea urii și brutalitatea războiului”.
Pe această cale, femeile mironosițe, a spus Preasfinția Sa, mărturisesc puterea lui Dumnezeu: „biruința vieții asupra morții, triumful luminii asupra întunericului, renașterea speranței în dărâmăturile eșecului”.
„Este puterea și slava lui Hristos, Dumnezeul nostru, Care, va îndepărta pentru totdeauna pietrele îndoielii și va deschide inimile noastre pentru ca speranța, bucuria și viața noastră să nu aibă niciodată sfârșit”.
Duminica Mironosițelor
În continuare, Preasfințitul Părinte Paisie Sinaitul a vorbit despre cinstirea și aprecierea pe care Biserica o arată în Duminica Mironosițelor tuturor femeilor creștine.
„Le cinstim astăzi pe femeile creștine care lucrează cu responsabilitate și credință în educație, în cultură, în artă, dar și în multe alte domenii de activitate, femei care poartă și arată în sufletul lor lumina credinței creștine și bucuria Învierii Domnului Hristos, concretizând și multiplicând exemplul oferit de femeile mironosițe”.
Totodată, a adăugat la final Episcopul vicar patriarhal, „ exprimăm dragostea și recunoștința față de toate femeile creștine și le asigurăm de rugăciunea noastră pentru sănătate, pentru pace, pentru împlinirea bunelor dorințe și mântuire”.
Foto credit: Ziarul Lumina / Luigi Ivanciu